Kaliňák, Robert, podpredseda vlády a minister vnútra SR (2012-05-15):
Ďakujem pekne. Vážená pani predsedajúca, vážené dámy poslankyne, páni poslanci, dôvodom, prečo dnes SDKÚ v podstate bojuje o to, aby bola aspoň na hranici zvoliteľnosti v parlamente, možno je aj fakt, že má nesmierne krátku pamäť. Rád by som pripomenul, že to, čo ste tu povedali, bola predovšetkým spleť klebiet, ktoré vo väčšine nie sú pravdivé a sú ľahko vyvrátiteľné, pán poslanec. Chcem vám povedať, že pani JUDr. Eleonóru Kročianovú do verejnej funkcie uviedla SDKÚ a to, som zistil, ste si vôbec nevšimli, ani si to nepamätáte, pretože generálnou riaditeľkou sekcie inšpekcie ministerstva vnútra sa stála práve menovaním vaším pánom ministrom Martinom Padom. A bolo to vtedy pomerne veľké oznámenie práve po nástupe pána ministra Pada do funkcie, keď tam menil pána ministra Palka. Takže rád by som vám povedal, že keď chcete hovoriť o tom, kto uviedol pani doktorku do verejného politického života ako politickú nomináciu, tak ste to boli vy. Ale u vás v SDKÚ máte dramaticky krátku pamäť a vždy hovoríte len to, čo sa vám hodí. Napriek tomu za nomináciou pani doktorky stojím nie preto, že ju uviedla SDKÚ, pretože nám bolo vždy jedno, aké má politické podfarbenie odborník, ale práve preto, že to bol mimoriadny odborník s mimoriadnymi výsledkami, ku ktorým, bohužiaľ, počas vášho života ste sa nedopracovali a sa ani nedopracujete, pretože množstvo ľudí, ktoré sa podarilo vďaka jej usilovnej práci dostať za mreže a spravodlivo odsúdiť, je naozaj nespočetné, čo naozaj nemáte šancu dobehnúť jednak preto, že nerobíte v polícii, a jednak preto, že to nie je predmetom vášho záujmu, pretože viacej o tejto veci hovoríte, ako konáte. Čo sa týka samotných colníc, to je výborná príležitosť, aj pani poslankyňa zo SaS. Totižto ten tender urobila SDKÚ. Keby ste si to pozreli, tak, samozrejme, by ste videli, že súťaž na rekonštrukciu colnice Vyšné Nemecké bola uskutočnená predchodcom pána ministra financií Počiatka pánom Ing. Ivanom Miklošom a jeho šéfom colníc. A v podstate presne keď sme preberali moc, následne ešte bol vyhodnotenie a pani nová riaditeľka už zmluvu iba podpisovala, to znamená tender a výber v podstate tejto firmy uskutočnila ešte SDKÚ, preto sa čudujem, že vlastné transparentné metódy obstarávania kritizujete. Dôležité je povedať, na čo ste už úplne zabudli, že Slovensko v roku 2006 bolo na vylúčenie z prístupového procesu do schengenského priestoru. A bolo nevyhnutné, aby sme splnili plán, ktorý bol pôvodne plánovaný na päť rokov, za šesť mesiacov. A bola to práve riaditeľka vtedajších colníc pani JUDr. Kročianová, ktorá s mimoriadnym nasadením dokázala za šesť mesiacov stihnúť to, čo sa vám nepodarilo ani za päť rokov. A podarilo sa pripraviť tak Colnicu Vyšné Nemecké, ako aj Colnicu Ubľa, o ktorej často hovoríte k tomu, aby bolo možné ju hodnotiť. Ešte pripomeniem k Ubli. Áno, tá bola obstaraná rokovacím konaním bez zverejnenia, tak to je ďalšia čierna bodka na povesti SDKÚ, i keď neviem, kam sa už zmestí, keďže tá povesť je už celá čierna, čiže ju nebude vidieť, tak predovšetkým preto, že zase obstaraná firma ešte pánom predchodcom ministra Počiatka pánom Miklošom, sa dostala ako víťaz toho tendra, ako už u vás býva dobrým zvykom, do problému, pretože nepredpokladala, že to aj naozaj bude musieť robiť, a teda čakala nejaké dodatky zjavne, čo bolo vašou disciplínou obľúbenou v rokoch 2002 – 2006. A faktom zostáva, že tri týždne pred začiatkom hodnotenia utiekli zo staveniska a povedali, že nebudú robiť tú budovu, pretože sa teda síce prihlásili a v podstate aj dali nejakú ponuku, ale ju vlastne nemysleli vážne a nechali vlastne Slovensko naozaj v štichu. Keby sme my za sedem dní nedokázali dostať pracovné mechanizmy na Ubľu, bolo by to zásadným problémom, pretože by práve aj toto bol jeden z bodov, ktorý by sme nesplnili, náležitostí pri hodnotení Slovenska na vstup do schengenského priestoru. Čiže toľko len k tým veciam, pokiaľ ja sa pamätám, bývalá pani riaditeľka na ubytovni ministerstva vnútra, ale to je vec, ktorú si môžeme už kľudne popreberať. A keď máte záujem každého ohovárať, pochopiteľne, môžete tak robiť, ale skúste prísť s relevantnými faktmi, aby ste nedopadli ako baby na trhu, pretože tak ste teraz vyzerali. Ďakujem pekne za podporu tomuto nominantovi. (Potlesk.)